Diari Oficial de la Generalitat Valenciana


Sumari del DOGV 2942, del 01-03-1997 (1997/823692)

DECRET 28/1997, de 26 de febrer, del Consell de la Generalitat Valenciana, pel qual s'aprova el Reglament Orgànic i Funcional de la Conselleria d'Economia, Hisenda i Administració Pública.
--------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1997/02/26/28/dof/vci/html**

### Dades del document

Número de DOGV
:   2942

Data del DOGV
:   01-03-1997

Secció del DOGV
:   DISPOSICIONS GENERALS

Número del document
:   1997/823692


Data del document
:   26-02-1997

Organisme emissor
:   Conselleria d'Economia, Hisenda i Administració Pública

Tipus de document
:   Decret

Anàlisi jurídica

DECRET 28/1997, de 26 de febrer, del Consell de la Generalitat Valenciana, pel qual s'aprova el Reglament Orgànic i Funcional de la Conselleria d'Economia, Hisenda i Administració Pública.   
En data recent, el president de la Generalitat ha establit una nova adscripció de competències entre els distints departaments.  
Fruit d'aquesta nova distribució ha estat l'acumulació en un sol departament, el d'Economia, Hisenda i Administració Pública, de les competències que abans exercia la Conselleria d'Economia i Hisenda, junt amb les de funció pública i les de modernització de les administracions públiques, procedents de la Conselleria de Presidència.  
La gestió de totes aquestes competències fa necessari l'establiment d'una nova organització en la qual, sota la direcció superior del conseller, s'establisquen òrgans fins ara inexistents, però previstos en la Llei de Govern Valencià, de manera que la presa de decisions es realitze amb agilitat i sota el principi d'especialització; per a això, es creen dins de l'estructura de la Conselleria dues sotssecretaries, la de Política Financera i Tresor, que tindrà encomanada la direcció i coordinació de la Política Financera de la Generalitat, junt amb el control i la supervisió de l'Institut Valencià de Finances, i de la qual dependrà directament la Tresoreria de la Generalitat Valenciana i la Sotssecretaria per a la Modernització de les Administracions Públiques, que tindrà a càrrec seu la direcció, l'impuls i l'execució de les polítiques del Consell per a la reforma de les seues estructures organitzatives i la modernització dels procediments de gestió, junt amb la formació i el perfeccionament del personal de les administracions públiques, per mitjà de l'Institut Valencià d'Administració Pública.  
Com a conseqüència de la nova estructura cal una adequació dels mitjans personals i materials d'acord amb la reorganització, que garantisquen una gestió àgil i eficaç.  
En conseqüència, amb la deliberació prèvia del Govern Valencià, en la reunió realitzada el dia 26 de febrer de 1997, a proposta del conseller d'Economia, Hisenda i Administració Pública, i en virtut de les atribucions conferides ens els articles 35 f), 69 i 70 de la Llei 5/1983, de 30 de desembre, de Govern Valencià,  
DECRETE  
TÍTOL I  
Dels òrgans de la Conselleria  
Disposicions generals  
Article 1  
La Conselleria d'Economia, Hisenda i Administració Pública i Administració Pública, com a departament responsable del Consell en matèria d'economia, hisenda, funció pública i modernització de les administracions públiques, exerceix en aquestes àrees les màximes competències que legalment té atribuïdes, sota la superior direcció del conseller, i s'estructura en dos nivells: directiu i administratiu.  
Article 2  
El conseller és l'autoritat superior de la Conselleria. Exerceix les competències inherents al seu càrrec i té atribuïdes les funcions que determina l'article 35 de la Llei 5/1983, de 30 de desembre, del Govern Valencià. Correspondrà al conseller resoldre en última instància els recursos administratius que s'interposen contra resolucions dels sotssecretaris, secretari general o dels directors generals, llevat de les excepcions establides en les lleis i els reglaments.  
Article 3  
1. El nivell directiu de la Conselleria d'Economia, Hisenda i Administració Pública queda integrat per les unitats següents:  
a) La Sotssecretaria de Política Financera i Tresor.  
b) La Sotssecretaria per a la Modernització de les Administracions Públiques.  
c) La Secretaria General.  
d) La Direcció General d'Economia.  
e) La Direcció General de Tributs i Patrimoni.  
f) La Direcció General de Pressupostos.  
g) La Direcció General de Funció Pública  
h) La Intervenció General.  
2. En cas d'absència, vacant o malaltia del conseller, i llevat del que estableix l'article 16.i) de la Llei de Govern Valencià, serà substituït en les seues funcions pels sotssecretaris, pel secretari general o pels directors generals, segons l'ordre establit en l'apartat anterior.  
Article 4  
Presidit pel conseller, es constitueix un Consell de Direcció format pels sotssecretaris, el secretari general, els directors generals i l'interventor general. Així mateix, podran assistir-hi aquells responsables d'òrgans, serveis o dependències que el conseller estime convenients en cada moment.  
Aquest Consell de Direcció tindrà com a funció l'assistència al conseller en l'elaboració del programa d'activitats de la Conselleria.  
Article 5  
Directament dependent del conseller es troba el Gabinet, com a òrgan de suport i assistència a aquest.  
Article 6  
Dins de la Conselleria d'Economia, Hisenda i Administració Pública, com a òrgan col·legiat, hi actuarà la Comissió Tècnica del Joc.  
Article 7  
El nivell administratiu està integrat per la resta de les unitats dependents dels centres directius o equivalents i, si escau, directament del conseller.  
Article 8  
La Secretaria General Administrativa, depenent de la Secretaria General, atendrà la totalitat dels serveis generals de la Conselleria.  
TÍTOL II  
De l'estructura i de les funcions dels òrgans directius  
CAPÍTOL I  
De la Sotssecretaria de Política Financera i Tresor  
Article 9  
Sota l'autoritat del conseller, la Sotssecretaria de Política Financera i Tresor és l'òrgan al qual correspon, a més de la direcció i la coordinació de la política financera de la Generalitat Valenciana, el control i la supervisió de l'Institut Valencià de Finances, i l'establiment de les directrius generals de la política que desenvoluparà l'ens públic.  
Correspondrà, així mateix, a la Sotssecretaria de Política Financera i Tresor, l'exercici de les funcions establides en la Llei d'Hisenda Pública de la Generalitat Valenciana per a la Tresoreria.  
CAPÍTOL II  
De la Sotssecretaria per a la Modernització   
de les Administracions Públiques  
Article 10  
Sota l'autoritat del conseller, la Sotssecretaria per a la Modernització de les Administracions Públiques tindrà a càrrec seu la direcció, l'impuls i l'execució de les polítiques del Consell de la Generalitat Valenciana per a la reforma de les seues estructures organitzatives i la modernització dels procediments de gestió, concedint-se en aquesta estratègia un lloc rellevant a les noves tecnologies.  
Igualment li correspon, per mitjà de l'Institut Valencià d'Administració Pública, la formació i el perfeccionament del personal de les administracions valencianes, i la investigació, la documentació i els estudis en matèria d'administració i gestió pública.  
Finalment, definirà, impulsarà i coordinarà les línies generals de la política de tot el personal de la Generalitat Valenciana i presidirà el marc regulador de les relacions socials en aquest àmbit.  
1. En matèria d'organització i sistemes de comunicació li corresponen:  
a) Fixar els principis bàsics als quals s'ha de sotmetre tot el procés de racionalització administrativa, identificant els procediments objecte d'anàlisi i dictant les normes perquè els serveis es desenvolupen d'acord amb una adequada planificació i coordinació.  
b) L'impuls i la coordinació de les unitats especialitzades en cada departament per a la racionalització de les estructures i tècniques de gestió.  
c) Definir, implantar i vetlar per l'estratègia de les telecomunicacions i sistemes d'informació en l'àmbit de la Generalitat Valenciana.  
d) Vetlar per l'aplicació racional de les noves tecnologies en matèria d'informàtica i telecomunicacions, i el desenvolupament coordinat d'aquestes tècniques per a tota l'administració de la Generalitat Valenciana.  
e) Coordinar la col·laboració institucional en matèria d'informàtica i telecomunicacions amb les altres administracions valencianes, i també amb les altres administracions autonòmiques, l'administració central i la Unió Europea.  
f) Definir i impulsar el paper de les noves tecnologies de la informació en els processos de simplificació, racionalització i modernització administrativa.  
g) La direcció dels programes de construccions i equipaments, directament o mitjançant convenis amb altres entitats, d'instal·lacions repetidores de televisió per a aconseguir la cobertura integral de la Comunitat Valenciana. Així mateix, li correspon la verificació i la inspecció tècnica de les instal·lacions i de les condicions d'emissió i recepció dels senyals de radiodifusió sonora i televisió.  
2. Pel que fa a l'atenció al ciutadà, li correspon:  
a) Aplicar tècniques de qualitat i avaluació en els processos i programes públics de la Generalitat Valenciana.  
b) Informar els ciutadans sobre les distintes actuacions administratives, canalitzar les iniciatives que es produïsquen per a la millora del funcionament de l'administració valenciana i canalitzar als òrgans competents les reclamacions que formulen els administrats.  
3. Pel que fa a l'Institut Valencià d'Administració Pública li correspon:  
a) La realització d'estudis i recopilació de documentació en matèries referents a l'administració i gestió pública.  
b) La formació i el perfeccionament del personal al servei de la Generalitat Valenciana, mitjançant la realització, la coordinació o l'homologació d'activitats formatives incloses en els plans de formació de la Generalitat Valenciana, sense perjudici de les competències formatives que tinguen encomanades altres conselleries, i la coordinació i l'homologació dels cursos impartits per altres òrgans de la Generalitat Valenciana o altres òrgans de l'administració pública.  
c) La planificació, l'organització i l'execució dels cursos derivats dels processos de selecció i promoció dels empleats públics de l'administració de la Generalitat Valenciana.  
d) La formació i el perfeccionament del personal al servei de les administracions locals, en les condicions que s'establisquen en els acords de cooperació interadministrativa a què es poguera arribar.  
Article 11  
La Sotssecretaria per a la Modernització de les Administracions Públiques s'estructura en les unitats següents:  
- Àrea d'Organització i Sistemes de Comunicació.  
- Àrea de la Unitat d'Atenció al Ciutadà.  
- Àrea de l'Institut Valencià d'Administració Pública.  
CAPÍTOL III  
De la Secretaria General  
Article 12  
La Secretaria General exercirà les competències que el conseller li encomane i les que té atribuïdes d'acord amb l'article 75 de la Llei 5/1983, de 30 de desembre, de Govern Valencià, i en especial:  
a) Elaborar projectes o plans d'actuació i programes de necessitats i l'avantprojecte de pressupostos de la Conselleria, també li correspon la gestió econòmica i administrativa de la Conselleria.  
b) Prestar assistència tècnica i assessorament jurídic al conseller, als sotssecretaris i als directors generals, i proposar compilacions de les disposicions vigents que afecten la Conselleria, les refoses i revisions de textos legals que es consideren oportunes i tenir cura de les publicacions tècniques, periòdiques o no, de la Conselleria.  
c) Exercir la direcció i coordinació de les direccions generals i dels serveis territorials de la Conselleria.  
d) Informar al nivell directiu de la Conselleria sobre la procedència legal i la viabilitat econòmica dels seus programes d'actuació, i establir els mitjans d'informació necessaris per a mantenir-lo al corrent de totes les activitats de la Conselleria.  
e) Informar sobre els assumptes que el conseller ha de sotmetre al Consell o al president de la Generalitat.  
f) Dirigir i coordinar les relacions institucionals de la Conselleria i donar suport tècnic i administratiu a les relacions que aquesta mantinga amb les distintes administracions i amb entitats públiques o privades.  
g) Dirigir i coordinar la negociació de qualsevol transferència de competències relatives a la Conselleria.  
h) Dirigir, coordinar i supervisar tots els serveis i dependències d'utilització comuna de la Conselleria.  
i) El manteniment operatiu i els nous desenvolupaments del suport informàtic dels sistemes d'informació comptable, pressupostari, tributari i de nòmines del Consell.  
Article 13  
La Secretaria General s'estructura en les unitats següents:  
- Secretaria General Administrativa.  
- Centre de Càlcul.  
CAPÍTOL IV  
De la Direcció General d'Economia  
Article 14  
La Direcció General d'Economia és el centre directiu al qual correspon la gestió de les competències previstes en l'Estatut d'Autonomia en matèria de planificació de l'activitat econòmica, i les funcions previstes en la Llei de la Generalitat Valenciana 5/1990, de 7 de juny, d'Estadística de la Generalitat Valenciana, per mitjà de l'Institut Valencià d'Estadística. En particular té com a funcions:  
a) Formular la programació del sector públic valencià, amb especial atenció al programa plurianual d'inversions, i coordinar els plans sectorials, assegurant-ne la congruència amb els objectius del programa a mitjà termini.  
b) Preparar i presentar els projectes d'inversió susceptibles de ser cofinançats amb fons europeus.  
c) Col·laborar amb altres administracions públiques valencianes amb la finalitat que els seus plans i programes, especialment, els d'inversions, siguen congruents amb els de l'administració autonòmica.  
d) Establir els canals de relació necessaris amb els sindicats i les organitzacions empresarials, representatius a nivell de la Comunitat Valenciana, amb la finalitat que subministren el seu assessorament i la seua col·laboració en l'elaboració dels programes econòmics del Govern Valencià.  
e) Realitzar, promoure i difondre estudis encaminats a un millor coneixement de la realitat econòmica valenciana, tant en els aspectes estructurals com conjunturals.  
f) Planificar i aplicar la política regional que acorde el Consell en el marc establit per l'administració central, la Comunitat Econòmica Europea i el propi de la Generalitat.  
g) Planificació i control dels fons europeus gestionats pels centres directius de la Generalitat Valenciana.  
h) Dur a terme la coordinació i el control de les ajudes públiques concedides per la Generalitat, en el marc de la Política de Competència de la Unió Europea.  
i) Gestionar el programa d'Incentius Regionals a la Inversió.  
j) Gestionar el Programa de Desenvolupament Local.  
k) El desenvolupament de l'activitat estadística pública valenciana d'interés de la Generalitat, entenent-se per activitat estadística pública la recopilació, l'elaboració i l'ordenació sistemàtica de la informació quantificable i la publicació i difusió dels resultats necessaris o útils, tant per al coneixement i l'anàlisi de la realitat geogràfica, econòmica, demogràfica, cultural i social de la Comunitat Valenciana, com per a coadjuvar al compliment dels fins i competències de la Generalitat.  
l) Les competències que en matèria de mediació d'assegurances privades, corresponen a la Generalitat Valenciana.  
Article 15  
Com a òrgan consultiu i supervisor en matèria estadística actuarà el Consell Valencià d'Estadística, les funcions del qual són:  
a) Informar sobre els avantprojectes dels Plans d'Estadística de la Comunitat Valenciana.  
b) Aprovar els projectes de memòria anuals d'activitats estadístiques de la Generalitat i de l'Institut.  
c) Informar sobre els projectes que siguen sotmesos a la seua consideració.  
d) Proposar les mesures que s'estimen convenients sobre qüestions relacionades amb l'activitat estadística de la Generalitat.  
Article 16  
1. Seran membres del Consell Valencià d'Estadística:  
a) 15 representants dels Grups Parlamentaris de les Corts Valencianes.  
b) 12 representants del Consell de la Generalitat Valenciana.  
c) 9 representants de les altres institucions i organitzacions previstes en el número 4 de l'article 4 de la Llei de la Generalitat Valenciana 2/1988, de 17 de maig.  
2. Els membres del Consell en representació dels Grups Parlamentaris seran designats directament per cadascun d'ells en un nombre idèntic al de la seua representació en la Comissió d'Economia, Pressupostos i Hisenda de les Corts Valencianes, entre persones que no tinguen la condició de diputat autonòmic.  
3. Els membres del Consell Valencià d'Estadística en representació del Consell de la Generalitat Valenciana seran:  
- El conseller d'Economia, Hisenda i Administració Pública, al qual correspon la Presidència del Consell.  
- El director general d'Economia, al qual correspon la Vicepresidència del Consell.  
- 10 vocals nomenats en representació de la Presidència de la Generalitat i de cadascuna de les conselleries.  
4. Els membres del Consell Valencià d'Estadística en representació de la resta de les organitzacions i institucions previstes en la llei, seran:  
- Un representant de la Universitat d'Alacant, nomenat per aquesta.  
- Un representant de la Universitat de València, nomenat per aquesta.  
- Un representant de la Universitat Politècnica de València, nomenat per aquesta.  
- Un representant de la Universitat Jaume I de Castelló, nomenat per aquesta.  
- Un representant de la Universitat Miguel Hernández, d'Elx, nomenat per aquesta.  
- Un representant de les Cambres de Comerç, Indústria i Navegació de la Comunitat Valenciana, nomenat pel Consell de Cambres Oficials de Comerç, Indústria i Navegació de la Comunitat Valenciana.  
- Un representant de les associacions empresarials, nomenat per la de major implantació.  
- Dos representants de les organitzacions sindicals, nomenats per les més representatives.  
- Un representant de les Associacions de Consumidors i Usuaris inscrites en el Registre d'Associacions de Consumidors de la Comunitat Valenciana, elegit per acord antre aquestes, i, si no hi ha acord, per sorteig.  
5. Hi actuarà com a secretari un funcionari adscrit a la Direcció General d'Economia, designat pel director general.  
Article 17  
El Consell Valencià d'Estadística es reunirà amb caràcter extraordinari, després de la convocatòria del president, una vegada a l'any i amb caràcter extraordinari quan ho acorde el conseller d'Economia, Hisenda i Administració Pública o així ho sol·liciten un terç dels membres del Consell.  
Per a la constitució vàlida del Consell es requerirà, en primera convocatòria, l'assistència, almenys, de la meitat més un dels components del Consell. En segona convocatòria es considerarà vàlidament constituït siga quin siga el nombre d'assistents.  
CAPÍTOL V  
De la Direcció General de Tributs i Patrimoni  
Article 18  
La Direcció General de Tributs i Patrimoni és el centre directiu al qual corresponen les funcions previstes en la Llei de Patrimoni de la Generalitat Valenciana per a la gestió d'aquest i totes aquelles que corresponguen a la Generalitat Valenciana en matèria de tributs; entre altres exerceix les següents:  
a) La gestió, la recaptació i la inspecció dels tributs cedits per l'administració de l'Estat a la Generalitat.  
b) La direcció de la gestió i el control del nivell d'execució dels ingressos tributaris i no tributaris de la Generalitat.  
c) La inspecció i la recaptació executiva dels ingressos de la Generalitat, dels seus organismes autònoms i de les altres entitats públiques de la Generalitat.  
d) L'estudi i la preparació de les normes de naturalesa tributària i l'emissió d'instruccions i circulars per al compliment d'aquestes.  
e) Efectuar les anàlisis i els estudis d'aquelles qüestions de caràcter fiscal que afecten directament o indirectament la Comunitat Valenciana.  
f) Gestió, recaptació i inspecció de les fiances urbanes.  
g) Gestió de les competències que la Llei de Patrimoni de la Generalitat atribueix a la Conselleria d'Economia, Hisenda i Administració Pública.  
h) Dotació d'edificis administratius al Consell per a cobrir les seues necessitats.  
i) Manteniment del Registre de Fiances Globals de Contractistes i el Registre de Contractistes de la Generalitat Valenciana.  
j) Administració i manteniment dels béns patrimonials de la Generalitat.  
CAPÍTOL VI  
De la Direcció General de Pressupostos  
Article 19  
La Direcció General de Pressupostos és el centre directiu al qual correspon la tramitació i, si escau, la resolució de tots els assumptes, inclusivament els relatius a les entitats gestores de la Seguretat Social, que les disposicions vigents atribueixen a la Conselleria d'Economia, Hisenda i Administració Pública en matèria de pressupostos de la Generalitat Valenciana.   
Igualment, li correspondrà la direcció de les nòmines de la Generalitat Valenciana.  
Exercirà, entre altres, les funcions següents:  
a) L'obtenció, l'anàlisi i l'agregació, si escau, de les dades, dels antecedents, dels informes i de les estadístiques necessàries per a l'elaboració dels pressupostos de despeses, d'ingressos i de beneficis fiscals.  
b) La coordinació pressupostària amb l'administració del Govern de la Nació i les administracions públiques.  
c) Els estudis, les relacions institucionals necessàries, la gestió i el control dels recursos del sector públic valencià i, en particular, els relatius als Sistema de Finançament de les comunitats autònomes i les transferències sobre recursos d'altres administracions i ens públics.  
d) La recepció, l'informe i la tramitació dels acords sobre modificacions pressupostàries.  
e) Les propostes i anàlisis de programes d'actuació i també de les seues modificacions, i el control de la realització dels objectius assignats a cada programa.  
f) Les anàlisis de costos, control i seguiment de la despesa pública de la Generalitat i de les seues entitats autònomes de caràcter administratiu, i l'anàlisi de les necessitats d'explotació de les entitats autònomes de caràcter mercantil, industrial, financer o anàleg i de les empreses públiques dependents de la Generalitat Valenciana.  
g) L'anàlisi i el control de les decisions de les quals es deriven conseqüències econòmiques en matèria de retribucions i efectius de personal, i l'establiment dels mecanismes d'informació i coordinació que asseguren la implantació d'una política retributiva coherent, col·laborant amb la Direcció General de la Funció Pública en l'exercici de les seues respectives competències.  
h) La gestió de les competències que en matèria d'hisendes locals atorguen les lleis a la Generalitat.  
i) Gestió de la liquidació de les assegurances socials, Muface i drets passius, establint les normes que en faciliten la correcta gestió.  
j) Direcció i elaboració de normes i directrius per a la confecció de les nòmines de tot el personal al servei de la Generalitat Valenciana i altres òrgans de l'administració autonòmica.  
k) La gestió dels expedients de compensació d'ofici de deutes contrets per les entitats locals i el personal al servei de la Generalitat Valenciana, a favor d'aquesta.  
CAPÍTOL VII  
De la Direcció General de Funció Pública  
Article 20  
La Direcció General de Funció Pública té encomanada la direcció, l'impuls i l'execució en matèria de personal al servei del Govern Valencià, i la definició, la implantació i la supervisió del marc regulador de les relacions socials en l'àmbit de la Generalitat Valenciana.  
Li corresponen en particular les competències següents:  
a) Emetre informes sobre els projectes de disposicions generals que afecten l'estructura orgànica i de personal de les conselleries i dels organismes dependents d'aquestes.  
b) L'elaboració de les relacions de llocs de treball, els procediments de reassignació d'efectius, la classificació de llocs de treball i el sistema retributiu del personal, en coordinació amb la Direcció General de Pressupostos.  
c) El règim jurídic, la gestió de personal i l'aplicació del règim d'incompatibilitats.  
d) L'elaboració de l'oferta d'ocupació pública i la seua execució mitjançant la gestió de les convocatòries d'accés a la funció pública valenciana.  
e) La provisió dels llocs de treball.  
f) Les relacions amb les centrals sindicals, associacions professionals i representants del personal, la participació en els òrgans de representació, previstos en la Llei 9/1987, de 12 de maig, sense perjudici de la intervenció de la Direcció General de Pressupostos en aquells processos de negociació que pogueren tenir incidència pressupostària.  
g) La gestió, el manteniment i l'actualització del Registre de Personal de la Generalitat Valenciana.  
h) La gestió, el manteniment i l'actualització del Registre de Llocs de Treball.  
i) La creació de canals d'informació al personal dels assumptes del seu interés, i l'elaboració d'informes referents a la funció pública.  
Article 21  
A l'Àrea de la Funció Pública, que depén de la Direcció General de Funció Pública, li competeix la coordinació interna dels serveis i de les unitats administratives adscrits a aquesta, la supervisió dels criteris de planificació i d'execució establits i la representació de la direcció general en les funcions que se li encomanen.  
CAPÍTOL VIII  
De la Intervenció General  
Article 22  
Corresponen a la Intervenció General les funcions establides en la Llei d'Hisenda Pública de la Generalitat Valenciana, i en concret el control de tots els actes de l'administració de la Generalitat, els seus organismes autònoms i empreses públiques, que donen lloc al reconeixement de drets i obligacions de contingut econòmic, i també dels ingressos i pagaments que se'n deriven, i de la recaptació, inversió o aplicació en general dels seus cabals amb la finalitat d'assegurar que l'administració de la seua hisenda s'ajuste a les disposicions aplicables en cada cas. Tindrà el triple caràcter de centre directiu de la comptabilitat pública, centre de control intern i centre de control financer.  
Article 23  
La Intervenció General, a més de les funcions que li puguen correspondre com a direcció general de la Conselleria, desenvoluparà les que són pròpies de la seua especial competència per ella mateixa i per mitjà de les intervencions delegades en els òrgans de la Generalitat Valenciana, i s'estructura per mitjà de tres viceintervencions generals.  
CAPÍTOL IX  
De la Comissió Tècnica del Joc  
Article 24  
Correspon a la Comissió Tècnica del Joc la direcció, la coordinació, el control, la gestió i la inspecció del joc en l'àmbit territorial de la Comunitat Valenciana, i especialment:  
a) Estudi i proposició al conseller d'Economia, Hisenda i Administració Pública de les disposicions de caràcter general.  
b) Estudi i proposició de les altes i baixa del Catàleg de Jocs.  
c) Proposar al conseller d'Economia, Hisenda i Administració Pública les resolucions que siguen de la seua competència.  
d) Programar i ordenar les inspeccions en tots els locals on es practiquen jocs de sort, envit o atzar.  
e) Tramitar els expedients de sancions la resolució dels quals siguen competència del Consell o del conseller d'Economia, Hisenda i Administració Pública, i informar sobre la resta de propostes de sanció en els casos en què així s'establisca reglamentàriament.  
f) Establir els estudis a què s'hagen de sotmetre les autoritzacions del joc.  
g) Dirigir instruccions als serveis perifèrics i coordinar-ne l'activitat.  
h) Resoldre els expedients de modificació de les llicències d'instal·lació de casinos, autoritzar la transmissió d'accions i participacions, i resoldre els expedients d'autoritzacions de sales de bingo, empreses de serveis, empreses operadores i salons de joc.  
i) Emetre els informes en matèria de jocs d'atzar que li siguen sol·licitats pels organismes competents, i elevar les normes i propostes oportunes.  
j) La resta de competències que li siguen atribuïdes per norma legal o reglamentària.  
Article 25  
La Comissió Tècnica del Joc estarà integrada per:  
a) El president, que serà el secretari general de la Conselleria d'Economia, Hisenda i Administració Pública, quatre vocals nomenats pel conseller d'Economia, Hisenda i Administració Pública, i un secretari que hi actuarà amb veu i vot.  
b) La preparació, l'impuls i l'execució dels acords de la Comissió Tècnica del Joc corresponen a una Secretaria al davant de la qual hi haurà el cap de Servei del Joc i els seus funcionaris seran adscrits a la Secretaria General de la Conselleria.  
CAPÍTOL X  
De les direccions territorials  
Article 26  
1. Territorialment, la Conselleria d'Economia, Hisenda i Administració Pública s'organitza en serveis centrals i serveis territorials.  
2. Els serveis centrals tenen competència sobre tot el territori de la Comunitat Valenciana.  
3. Els serveis territorials són l'expressió organitzativa del principi de desconcentració que regeix l'activitat administrativa de la Conselleria i depenen orgànicament del secretari general i funcionalment d'aquest i de cada direcció general en les matèries de les respectives competències.  
Article 27  
Els serveis territorials d'àmbit provincial exerceixen les competències que legalment o reglamentàriament tinguen atribuïdes.  
Article 28  
1. Al davant de cada servei territorial hi haurà un director nomenat pel conseller que tindrà caràcter de delegat de l'administració Financera de la Generalitat i representant permanent de la Conselleria d'Economia, Hisenda i Administració Pública en el terme de la seua jurisdicció.  
Amb aquest caràcter i representació exercirà la direcció immediata de tots els serveis, programes i activitats desenvolupades pels diversos òrgans integrats en els serveis territorials i les funcions de direcció, coordinació i control d'aquells, i serà l'òrgan regular i normal de relació entre els serveis centrals i els òrgans i les dependències territorials.  
2. Correspondrà al director territorial exercir i vetlar pel correcte desenvolupament de les competències pròpies de la Conselleria d'Economia, Hisenda i Administració Pública en l'àmbit territorial, fins que no es troben específicament atribuïdes a altres òrgans de l'administració. Per a l'exercici correcte de les seues funcions tindrà atribuïdes les competències assenyalades en les normes legals i reglamentàries.  
3. Contra els actes emanats dels directors territorials podrà interposar-se un recurs davant el secretari general o els directors generals que siguen competents per raó de la matèria, llevat de les especialitats previstes en la legislació tributària.  
Article 29  
Els serveis territorials queden estructurats en les unitats següents:  
- Secretaria territorial.  
- Intervenció delegada.  
DISPOSICIÓ TRANSITÒRIA  
1. Les unitats i llocs de treball del nivell administratiu constinuaran subsistents i seran retribuïdes a càrrec dels mateixos crèdits pressupostaris, fins que s'aproven les relacions de llocs de treball adaptades a l'estructura orgànica d'aquest Reglament, sense perjudici que, des del moment de l'entrada en vigor es produïsquen determinats canvis d'adscripció d'unitats administratives, d'acord amb la reorganització efectuada.  
2. A l'efecte del que estableix l'apartat anterior, les unitats la denominació de les quals no haja canviat, passaran a dependre, amb els seus actuals mitjans personals i materials, de les unitats superiors que disposa el reglament.  
DISPOSICIÓ DEROGATÒRIA  
Es deroga el Decret 155/1995, d'11 de juliol, del Consell de la Generalitat Valenciana, pel qual s'aprovà el Reglament Orgànic i Funcional de la Conselleria d'Economia, Hisenda i les altres normes d'igual o inferior rang que s'oposen al que estableix aquest decret.  
DISPOSICIONS FINALS  
Primera  
El conseller d'Economia, Hisenda i Administració Pública dictarà les disposicions reglamentàries i les altres resolucions que requerisquen l'aplicació i el desplegament del que disposa aquest decret.  
Segona  
Les competències i referències que en la vigent normativa, en matèria de funció pública i de modernització de les administracions públiques, es realitzen a la Conselleria de Presidència, s'entendran efectuades a la Conselleria d'Economia, Hisenda i Administració Pública.  
Tercera  
Aquest decret entrarà en vigor el mateix dia de la publicació en el Diari Oficial de la Generalitat Valenciana.  
València, 26 de febrer de 1997  
El president de la Generalitat  
EDUARDO ZAPLANA HERNÁNDEZ-SORO  
El conseller d'Economia, Hisenda i Administració Pública  
JOSÉ LUIS OLIVAS MARTÍNEZ


Còpia Permalink ELI